CELEX: 32011D0851
Language: el
Date: 2011-12-12 00:00:00
Title: 2011/851/ΕΕ: Εκτελεστική απόφαση της Επιτροπής, της 12ης Δεκεμβρίου 2011 , σχετικά με τη χορήγηση πρόσθετης χρηματοδοτικής συνεισφοράς της Ένωσης για το 2006 και το 2007 με σκοπό την κάλυψη των δαπανών που πραγματοποιήθηκαν από την Πορτογαλία για την καταπολέμηση του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) [κοινοποιηθείσα υπό τον αριθμό Ε(2011) 9247]

17.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 335/107
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Δεκεμβρίου 2011
   σχετικά με τη χορήγηση πρόσθετης χρηματοδοτικής συνεισφοράς της Ένωσης για το 2006 και το 2007 με σκοπό την κάλυψη των δαπανών που πραγματοποιήθηκαν από την Πορτογαλία για την καταπολέμηση του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων)
   [κοινοποιηθείσα υπό τον αριθμό Ε(2011) 9247]
   (Το κείμενο στην πορτογαλική γλώσσα είναι το μόνο αυθεντικό)
   (2011/851/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 23 παράγραφος 6,
   Εκτιμώντας τα ακόλουθα:
   
               (1)
            
            
               Με την απόφαση 2006/923/ΕΚ της Επιτροπής (2) εγκρίθηκε χρηματοδοτική συνεισφορά της Κοινότητας σε ένα πρόγραμμα μέτρων που ελήφθησαν από την Πορτογαλία το 2006 και το 2007 για τον έλεγχο της εξάπλωσης του Bursaphelenchus xylophilus (Steiner et Buhrer) Nickle et al. (νηματώδης σκώληκας των κωνοφόρων) σε άλλα κράτη μέλη. Τα μέτρα συνίσταντο στη δημιουργία ενός φράγματος απαλλαγμένου από όλα τα δένδρα ξενιστές φορέων του νηματώδη σκώληκα των κωνοφόρων, στο εξής «ζώνη υλοτόμησης».
            
         
               (2)
            
            
               Η χρηματοδοτική συνεισφορά που χορηγήθηκε με την απόφαση 2006/923/ΕΚ βασίστηκε στο πρόγραμμα περαιτέρω δράσεων για τον νηματώδη σκώληκα των κωνοφόρων και στη δημοσιονομική εκτίμηση που αφορούσε το εν λόγω πρόγραμμα, όπως υποβλήθηκε από την Πορτογαλία στην Επιτροπή στις 28 Ιουλίου 2006.
            
         
               (3)
            
            
               Οι τελικές πληρωμές προς την Πορτογαλία που συνδέονταν με τις δράσεις οι οποίες ορίζονταν στην απόφαση 2006/923/ΕΚ πραγματοποιήθηκαν τον Ιούνιο του 2008.
            
         
               (4)
            
            
               Η Πορτογαλία ενημέρωσε την Επιτροπή στις 28 Σεπτεμβρίου 2007 και υπέβαλε σχετικά αποδεικτικά στοιχεία στις 30 Ιουνίου 2009 σύμφωνα με τα οποία η δαπάνη που αφορούσε τη δημιουργία της ζώνης υλοτόμησης υπερέβαινε κατά πολύ την εκτίμηση που είχε υποβάλει τον Ιούλιο του 2006. Σε σχέση με αυτό υπέβαλε μία επιπλέον αίτηση για χρηματοδοτική συνεισφορά της Ένωσης σε πρόσθετη δαπάνη ύψους 10 230 256,59 ευρώ. Η αρχική υποεκτίμηση οφειλόταν σε διάφορους παράγοντες, μεταξύ άλλων στην υποεκτίμηση του αριθμού των μεγάλων δέντρων ξενιστών του νηματώδους σκώληκα των κωνοφόρων, στο μικρό ποσοστό δέντρων ξενιστών του νηματώδους σκώληκα των κωνοφόρων που έκοψαν οι ιδιοκτήτες τους και στη μη συμπερίληψη των δαπανών που επρόκειτο να προκύψουν από την υλοτόμηση νεαρών δέντρων ξενιστών του εν λόγω νηματώδους σκώληκα.
            
         
               (5)
            
            
               Τον Ιούλιο του 2010 η Επιτροπή διεξήγαγε έλεγχο βάσει των πληροφοριών που κοινοποιήθηκαν από την Πορτογαλία στις 30 Ιουνίου 2009. Έπειτα από εξέταση όλων των δικαιολογητικών που υποβλήθηκαν προς υποστήριξη της πρόσθετης αίτησης, η έκθεση ελέγχου κατέληξε στο συμπέρασμα ότι θα μπορούσε να επικυρωθεί επιλέξιμο ποσό ύψους 5 314 851,15 ευρώ από τα πληρωμένα τιμολόγια (συμπεριλαμβανομένων των δαπανών συντονισμού).
            
         
               (6)
            
            
               Επειδή τα μέτρα που περιλαμβάνονται στην πρόσθετη αυτή αίτηση είναι της ίδιας φύσης και επιδιώκουν τον ίδιο σκοπό με τα μέτρα της απόφασης 2006/923/ΕΚ, είναι σκόπιμο να χορηγηθεί το ίδιο ποσοστό χρηματοδοτικής συνεισφοράς από την Ένωση, δηλαδή ποσοστό 75 %.
            
         
               (7)
            
            
               Σύμφωνα με το άρθρο 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (3), τα φυτοϋγειονομικά μέτρα χρηματοδοτούνται από το Ευρωπαϊκό Γεωργικό Ταμείο Εγγυήσεων. Για τους σκοπούς του δημοσιονομικού ελέγχου των εν λόγω μέτρων θα πρέπει να εφαρμόζονται τα άρθρα 9, 36 και 37 του εν λόγω κανονισμού.
            
         
               (8)
            
            
               Σύμφωνα με το άρθρο 75 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4) και με το άρθρο 90 παράγραφος 1 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5), πριν από την ανάληψη δαπάνης που βαρύνει τον ενωσιακό προϋπολογισμό εκδίδεται απόφαση χρηματοδότησης από το εξουσιοδοτημένο όργανο, στην οποία ορίζονται τα βασικά στοιχεία της δράσης που συνεπάγεται την εν λόγω δαπάνη.
            
         
               (9)
            
            
               Η παρούσα απόφαση αποτελεί απόφαση χρηματοδότησης για τις δαπάνες που προβλέπονται στις αιτήσεις για συγχρηματοδότηση που υποβάλλουν τα κράτη μέλη.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αρχή
   Εγκρίνεται η χορήγηση συμπληρωματικής χρηματοδοτικής συνεισφοράς της Ένωσης με σκοπό την κάλυψη των δαπανών που πραγματοποιήθηκαν από την Πορτογαλία το 2006 και το 2007 για τη δημιουργία μιας ζώνης υλοτόμησης με σκοπό την καταπολέμηση του νηματώδους σκώληκα των κωνοφόρων.
   Άρθρο 2
   Ποσό της χρηματοδοτικής συνεισφοράς της Ένωσης
   Το μέγιστο ποσό της συμπληρωματικής χρηματοδοτικής συνεισφοράς της Ένωσης που αναφέρεται στο άρθρο 1 ανέρχεται σε 3 986 138,36 ευρώ.
   Άρθρο 3
   Η παρούσα απόφαση απευθύνεται στην Πορτογαλική Δημοκρατία.
   
      Βρυξέλλες, 12 Δεκεμβρίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  ΕΕ L 354 της 14.12.2006, σ. 42.
   
      (3)  ΕΕ L 209 της 11.8.2005, σ. 1.
   
      (4)  ΕΕ L 248 της 16.9.2002, σ. 1.
   
      (5)  ΕΕ L 357 της 31.12.2002, σ. 1.